Hva er vekkelse?

Opp i gjennom verdenshistorien har det vært mange vekkelser, og tegn under og mirakler som har vært synlig for alle. Mange har blitt frelst og født pånytt. Bibelen nevner ikke ordet vekkelse, men vi tenker på vekkelse når vi leser Apostlenes Gjerninger der 3000 mennesker kom til tro på en dag. Og Peter står frem og forklarer at tungetale og profetier er ett tegn på det som er profetert ved Profeten Joel. At i de siste tider skal Gud utgyte sin Ånd over alt kjød, og hver den som påkaller Herrens navn skal bli frelst.
Det er altså når mange mennesker kommer til tro på en gang, at det er vekkelse?

Saken er jo at det skjer ikke uten videre at mennesker bare kommer til tro, uten at noe har skjedd på forhånd. Dette som skjedde på pinsedagen var helt spesielt. Det var starten på at vi som troende skulle bli ikledd kraft fra det høye, og være i stand til å være vitner ut til hele verden. Og dette skjedde etter befaling fra Jesus. Lukas 24.49 Han sa; Se, Jeg sender Min Fars Løfte over dere. Men vent i byen Jerusalem til dere blir ikledd kraft fra det høye.»

Så vi ser at vekkelsen starter i Jerusalem, etter at de ble ikledd kraft fra det høye. Kraften var Den Hellige Ånd, som hver og en ble fylt med. Dette istandsatte hver enkelt troende i den funksjon som Gud hadde for hver enkelt. Og evangeliet om Jesus spredte seg raskt. Her er vi ved noe som kanskje kjennetegner det vi ønsker skal skje. At vekkelse er når evangeliet sprer seg raskt, likesom ild i tørt gress. Men dette skjer ikke uten at vi blir ikledd kraft fra det høye. Det er de samme lovene som gjelder idag for Guds Ord og Guds folk, som det var for disiplene og apostlene på øvresalen. 

Vi må bli ikledd kraft fra det høye, før vi blir brukbare for innhøstingen og den vekkelsen vi vil skal skje. Jeg er usikker på om det var en nød for ufrelste først og fremst, som førte til denne brannen. Kanskje det heller var en brann for Jesus og en kjærlighet som Gud fylte de med, så de kunne ikke annet enn å tale om det de hadde sett og hørt. 

Noen ganger så vektlegger vi ting i vår forkynnelse som man ikke finner i skriften. Det er noe som skjer når vi lever tett med Jesus. Han virker i oss til å ville og å virke til hans gode behag. Og det her jeg tror vi iner ved kjernen av evangeliet. Det dreier seg selvsagt om de mange der ute som ennå ikke har hørt evangeliet. Men, det dreier seg først og fremst om deg og meg i en personlig relasjon med Jesus. Uten dette er vi døde vitner, som kun driver med religion. Da er budskapet vårt uten kraft og mening. Vi må gjøre som Maria og tilbringe tid ved Jesu føtter, og virkelig knytte vårt hjerte til hans. Å få oppleve hans nærhet og omsorg for oss på det personlige plan. Livet i Kristus gjør at vi kan lede andre inn i det samme som vi selv lever i. 

Vi kan ikke annet enn å vitne om det vi har sett og hørt av Ham, Jesus. Vi vil ikke annet enn å bli fylt av hans kjærlighet, og bli fylt av hans Ånd. Det er herligere en noe annet, og ingenting kan måles med det. Om verden kan se at vi elsker hverandre, slik som Jesus elsket oss, vil vi se vekkelse. Når vi oppgløder hverandre til tro, håp og kjærlighet, vil vi se vekkelse. Når verden ser og hører de troende i sann tilbedelse av Jesus, som er troens opphavsmann og fullender, vil vi se vekkelse. Ja, når Jesus blir forkynt i lys av Guds ord, kvinner og menn drevet av Den Hellige Ånd, vil vi se vekkelse. Amen

Apgj 2.40